title: Регламент за изпълнение (ЕС) 2017/2001 на Комисията от 8 ноември 2017 година за одобряване на пропан-1-ол като съществуващо активно вещество за употреба в биоциди от продуктови типове 1, 2 и 4 (Текст от значение за ЕИП. )

text:
               9.11.2017

               BG

               Официален вестник на Европейския съюз

               L 290/1

         РЕГЛАМЕНТ ЗА ИЗПЪЛНЕНИЕ (ЕС) 2017/2001 НА КОМИСИЯТА
   от 8 ноември 2017 година
   за одобряване на пропан-1-ол като съществуващо активно вещество за употреба в биоциди от продуктови типове 1, 2 и 4
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1, третата алинея от него,
   като има предвид, че:

               (1)

               С Делегиран регламент (ЕС) № 1062/2014 на Комисията (2) е установен списък на съществуващите активни вещества, които да бъдат оценени с оглед на евентуалното им одобряване за употреба в биоциди. Този списък включва пропан-1-ол.

               (2)

               Пропан-1-ол бе оценен за употреба в продукти от продуктов тип 1 — хигиена на човека, продуктов тип 2 — дезинфектанти и алгициди, които не са предназначени за пряка употреба върху хора или животни, и продуктов тип 4 — област на употреба, свръзана с храни и фуражи, както са описани в приложение V към Регламент (ЕС) № 528/2012.

               (3)

               За оценяващ компетентен орган бе определена Германия и на 18 юли 2016 г. тя представи докладите за оценката заедно със своите препоръки.

               (4)

               В съответствие с член 7, параграф 2 от Делегиран регламент (ЕС) № 1062/2014 на 27 април 2017 г. Комитетът по биоцидите изготви становищата на Европейската агенция по химикали, като взе предвид заключенията на оценяващия компетентен орган.

               (5)

               Съгласно тези становища може да се очаква, че биоцидите от продуктови типове 1, 2 и 4, които съдържат пропан-1-ол, отговарят на изискванията на член 19, параграф 1, буква б) от Регламент (ЕС) № 528/2012, при условие че са спазени определени спецификации и условия, свързани с тяхната употреба.

               (6)

               Поради това е целесъобразно пропан-1-ол да бъде одобрен за употреба в биоциди от продуктови типове 1, 2 и 4 при спазване на определени спецификации и условия.

               (7)

               Преди одобряването на дадено активно вещество следва да се предвиди разумен срок, за да се даде възможност на заинтересованите страни да предприемат мерките за подготовка, необходими за спазването на новите изисквания.

               (8)

               Мерките, предвидени в настоящия регламент, са в съответствие със становището на Постоянния комитет по биоцидите,

         ПРИЕ НАСТОЯЩИЯ РЕГЛАМЕНТ:
   Член 1
   Пропан-1-ол се одобрява като активно вещество за употреба в биоциди от продуктови типове 1, 2 и 4 при спазване на спецификациите и условията, посочени в приложението.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 ноември 2017 година.

            За Комисията

            Председател

         Jean-Claude JUNCKER

      (1)  ОВ L 167, 27.6.2012 г., стр. 1.

      (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).

      ПРИЛОЖЕНИЕ

                  Общоприето наименование

                  Наименование по IUPAC
                  Идентификационни номера

                  Минимална степен на чистота на активното вещество (1)

                  Дата на одобрението

                  Дата на изтичане на одобрението

                  Продуктов тип

                  Специални условия

                  Пропан-1-ол

                  Наименование по IUPAC:
                  Пропан-1-ол
                  Номер на ЕО: 200-746-9
                  CAS №: 71-23-8

                  ≥ 995 g/kg

                  1 май 2019 г.

                  30 април 2029 г.

                  1

                  Разрешенията за биоциди се издават, ако са изпълнени следните условия:

                              1)

                              В оценката на продукта трябва да се обърне особено внимание на експозициите, рисковете и ефикасността, свързани с всякакъв вид употреба, обхванат от заявление за издаване на разрешение, но неразгледан в оценката на риска на активното вещество на равнището на Съюза.

                              2)

                              Предвид установените рискове за оценените видове употреба, в оценката на продукта трябва да се обърне особено внимание на професионалните ползватели.

                  2

                  Разрешенията за биоциди се издават, ако е изпълнено следното условие:
                  в оценката на продукта трябва да се обърне особено внимание на експозициите, рисковете и ефикасността, свързани с всякакъв вид употреба, обхванат от заявление за издаване на разрешение, но неразгледан в оценката на риска на активното вещество на равнището на Съюза.

                  4

                  Разрешенията за биоциди се издават, ако са изпълнени следните условия:

                              1)

                              В оценката на продукта трябва да се обърне особено внимание на експозициите, рисковете и ефикасността, свързани с всякакъв вид употреба, обхванат от заявление за издаване на разрешение, но неразгледан в оценката на риска на активното вещество на равнището на Съюза.

                              2)

                              Предвид установените рискове за оценените видове употреба, в оценката на продукта трябва да се обърне особено внимание на професионалните ползватели.

                              3)

                              За продукти, които могат да доведат до наличието на остатъчни вещества в храни или фуражи, се проверява необходимостта от определяне на нови или изменяне на съществуващите максимално допустими граници на остатъчните вещества (МДГОВ) в съответствие с Регламент (ЕО) № 470/2009 на Европейския парламент и на Съвета (2) или Регламент (ЕО) № 396/2005 на Европейския парламент и на Съвета (3), като се предприемат всички подходящи мерки за ограничаване на риска, за да се гарантира, че приложимите МДГОВ няма да бъдат превишени.

         (1)  Посочената в тази графа чистота е минималната степен на чистота на оцененото активно вещество. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.

         (2)  Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (ОВ L 152, 16.6.2009 г., стр. 11).

         (3)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).


title: Регламент за изпълнение (ЕС) 2017/2064 на Съвета от 13 ноември 2017 година за прилагане на член 2, параграф 3 от Регламент (ЕО) № 2580/2001 относно специалните ограничителни мерки за борба с тероризма, насочени срещу определени лица и образувания, и за изменение на Регламент за изпълнение (ЕС) 2017/1420

text:
               14.11.2017

               BG

               Официален вестник на Европейския съюз

               L 295/38

         РЕГЛАМЕНТ ЗА ИЗПЪЛНЕНИЕ (ЕС) 2017/2064 НА СЪВЕТА
   от 13 ноември 2017 година
   за прилагане на член 2, параграф 3 от Регламент (ЕО) № 2580/2001 относно специалните ограничителни мерки за борба с тероризма, насочени срещу определени лица и образувания, и за изменение на Регламент за изпълнение (ЕС) 2017/1420
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 2580/2001 на Съвета от 27 декември 2001 г. относно специалните ограничителни мерки за борба с тероризма, насочени срещу определени лица и образувания (1), и по-специално член 2, параграф 3 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 4 август 2017 г. Съветът прие Регламент за изпълнение (ЕС) 2017/1420 (2) за прилагане на член 2, параграф 3 от Регламент (ЕО) № 2580/2001, с който се утвърждава актуализиран списък на лицата, групите и образуванията, по отношение на които се прилага Регламент (ЕО) № 2580/2001 (наричан по-долу „списъкът“).

               (2)

               Съветът установи, че са отпаднали основанията за включване на едно от образуванията в списъка.

               (3)

               Поради това списъкът следва да се актуализира съответно,

         ПРИЕ НАСТОЯЩИЯ РЕГЛАМЕНТ:
   Член 1
   Списъкът, посочен в член 2, параграф 3 от Регламент (ЕО) № 2580/2001, се изменя съгласно приложението към настоящия регламент.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 ноември 2017 година.

            За Съвета

            Председател

         F. MOGHERINI

      (1)  ОВ L 344, 28.12.2001 г., стр. 70.

      (2)  Регламент за изпълнение (ЕС) 2017/1420 на Съвета от 4 август 2017 г. за прилагане на член 2, параграф 3 от Регламент (ЕО) № 2580/2001 относно специалните ограничителни мерки за борба с тероризма, насочени срещу определени лица и образувания, и за отмяна на Регламент за изпълнение (ЕС) 2017/150 (ОВ L 204, 5.8.2017 г., стр. 3).

      ПРИЛОЖЕНИЕ
      Следното образувание се заличава от списъка, посочен в член 2, параграф 3 от Регламент (ЕО) № 2580/2001:
      II.   ГРУПИ И ОБРАЗУВАНИЯ

                     „18.

                     „Fuerzas armadas revolucionarias de Colombia“ — FARC („Революционни въоръжени сили на Колумбия“).“


title: Регламент за изпълнение (ЕС) 2017/2068 на Комисията от 13 ноември 2017 година за неодобряване на калиев сорбат като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (Текст от значение за ЕИП. )

text:
               14.11.2017

               BG

               Официален вестник на Европейския съюз

               L 295/49

         РЕГЛАМЕНТ ЗА ИЗПЪЛНЕНИЕ (ЕС) 2017/2068 НА КОМИСИЯТА
   от 13 ноември 2017 година
   за неодобряване на калиев сорбат като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 23, параграф 5 във връзка с член 13, параграф 2 от него,
   като има предвид, че:

               (1)

               В съответствие с член 23, параграф 3 от Регламент (ЕО) № 1107/2009 на 9 октомври 2015 г. Комисията получи заявление от Decco Iberica Post Cosecha S.A.U за одобряване на калиев сорбат като основно вещество. На 14 юли 2016 г. Комисията получи актуализирано заявление. Заявлението бе придружено от информацията, изисквана съгласно член 23, параграф 3, втора алинея от същия регламент.

               (2)

               Комисията поиска научно съдействие от Европейския орган за безопасност на храните (наричан по-долу „Органът“). Органът представи на Комисията технически доклад относно калиевия сорбат на 12 май 2017 г. (2). На 20 юли 2017 г. Комисията представи на Постоянния комитет по растенията, животните, храните и фуражите доклада за преразглеждане (3) и проекта на настоящия регламент за неодобряване на калиев сорбат и ги изготви в окончателен вид за заседанието на същия комитет на 6 октомври 2017 г.

               (3)

               Документацията, предоставена от заявителя, показва, че калиевият сорбат отговаря на критериите за хранителен продукт съгласно определението в член 2 от Регламент (ЕО) № 178/2002 на Европейския парламент и на Съвета (4).

               (4)

               В техническия доклад на Органа бяха установени конкретни опасения относно експозицията на калиев сорбат, по-специално посредством остатъчните вещества от употребата на пестициди. Органът стигна до заключението, че информацията за остатъчните вещества е много ограничена и в резултат на това не може да извърши надеждна оценка на риска за потребителите. Не може да се изключи надвишаване на временната допустима дневна доза калиев сорбат поради допълнителната експозиция на потребителите на остатъчни вещества от употребата на пестициди.

               (5)

               Комисията прикани заявителя да представи своите коментари по техническия доклад на Органа и по проекта на доклада за преразглеждане. Заявителят не представи коментари.

               (6)

               Следователно, както е посочено в доклада на Комисията за преразглеждане, не е установено изпълнение на изискванията, определени в член 23 от Регламент (ЕО) № 1107/2009. Поради това е целесъобразно калиевият сорбат да не бъде одобрен като основно вещество.

               (7)

               Настоящият регламент не възпрепятства подаването на ново заявление за одобрение на калиев сорбат като основно вещество в съответствие с член 23, параграф 3 от Регламент (ЕО) № 1107/2009.

               (8)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Веществото калиев сорбат не се одобрява като основно вещество.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 ноември 2017 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  ЕОБХ (Европейски орган за безопасност на храните), 2017 г. Технически доклад относно резултатите от консултацията с държавите членки и ЕОБХ във връзка със заявлението за одобряване като основно вещество на калиев сорбат за употреба за растителна защита като фунгицид върху цитрусови, костилкови и семкови плодове. Допълнителна публикация на ЕОБХ 2017:EN-1232. 53 pp. doi:10.2903/sp.efsa.2017.EN-1232.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

      (4)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).


title: Регламент за изпълнение (ЕС) 2017/2065 на Комисията от 13 ноември 2017 година за потвърждаване на условията за одобрение на активното вещество 8-хидроксихинолин, определени в Регламент за изпълнение (ЕС) № 540/2011, и за изменение на Регламент за изпълнение (ЕС) 2015/408 по отношение на включването на активното вещество 8-хидроксихинолин в списъка на кандидатите за замяна (Текст от значение за ЕИП. )

text:
               14.11.2017

               BG

               Официален вестник на Европейския съюз

               L 295/40

         РЕГЛАМЕНТ ЗА ИЗПЪЛНЕНИЕ (ЕС) 2017/2065 НА КОМИСИЯТА
   от 13 ноември 2017 година
   за потвърждаване на условията за одобрение на активното вещество 8-хидроксихинолин, определени в Регламент за изпълнение (ЕС) № 540/2011, и за изменение на Регламент за изпълнение (ЕС) 2015/408 по отношение на включването на активното вещество 8-хидроксихинолин в списъка на кандидатите за замяна
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2, буква в), член 78, параграф 2 и член 80, параграф 7 от него,
   като има предвид, че:

               (1)

               В съответствие с Регламент (ЕО) № 1107/2009 активното вещество 8-хидроксихинолин бе одобрено с Регламент за изпълнение (ЕС) № 993/2011 на Комисията (2) и е включено в списъка в част Б от приложението към Регламент за изпълнение (ЕС) № 540/2011 на Комисията (3). В съответствие с ред 18 от част Б от приложението към Регламент за изпълнение (ЕС) № 540/2011 може да се разрешава единствено употребата като фунгицид и бактерицид в оранжерии.

               (2)

               На 31 януари 2014 г. Probelte S.A.U, по чието искане беше одобрено веществото 8-хидроксихинолин, подаде заявление по реда на член 7 от Регламент (ЕО) № 1107/2009 за изменение на условията на одобрение на активното вещество 8-хидроксихинолин с цел ограничението за прилагане в оранжерии да бъде отменено и да бъде разрешена употребата на продукти за растителна защита, съдържащи 8-хидроксихинолин, на полето. Досието с информацията относно поисканото разширяване на видовете употреба бе представено на Испания, която бе определена за държава членка докладчик с Регламент (ЕО) № 1490/2002 на Комисията (4).

               (3)

               Испания направи оценка на подадената от заявителя информация и подготви допълнение към проекта на доклада за оценка. На 25 март 2015 г. тя предостави допълнението на Комисията с копие до Европейския орган за безопасност на храните (Органът).

               (4)

               Органът разпространи допълнението до заявителя и до останалите държави членки и го предостави на разположение на обществеността, като определи 60-дневен срок за представяне на писмени забележки.

               (5)

               Като взе предвид допълнението към проекта на доклада за оценка, на 29 април 2016 г. Органът прие заключението си (5) за 8-хидроксихинолин по отношение на неограничената му употреба на открито.

               (6)

               Успоредно с това, в съответствие с член 37 от Регламент (ЕО) № 1272/2008 на Европейския парламент и на Съвета (6) Испания представи на Европейската агенция по химикали (ECHA) предложение за хармонизирано класифициране и етикетиране на 8-хидроксихинолин. Комитетът за оценка на риска на ECHA изготви становище (7) относно посоченото предложение, в което стигна до заключението, че това активно вещество следва да бъде класифицирано като токсично за репродукцията категория 1B.

               (7)

               В своето заключение Органът посочи, че са наблюдавани някои токсични въздействия върху органите от ендокринната система. Поради това 8-хидроксихинолин следва да бъде разглеждано като вещество със свойства, нарушаващи функцията на ендокринната система. Органът информира заявителя, държавите членки и Комисията за своето заключение и го предостави на разположение на обществеността.

               (8)

               Като взе предвид допълнението към проекта на доклада за оценка от държавата членка докладчик, становището на Комитета за оценка на риска на ECHA и заключението на Органа, на 6 октомври 2017 г. Комисията представи на Постоянния комитет по растенията, животните, храните и фуражите допълнение към доклада за преразглеждане и проект за регламент.

               (9)

               На заявителя бе дадена възможността да представи забележките си по допълнението към доклада за преразглеждане относно 8-хидроксихинолин. Заявителят представи своите коментари, които бяха разгледани внимателно. Въпреки изложените от заявителя аргументи обаче посочените в съображения 6 и 7 опасения не можаха да бъдат отхвърлени.

               (10)

               Съответно не беше доказано, че може да се очаква, че продуктите за растителна защита, съдържащи 8-хидроксихинолин, като цяло отговарят на изискванията, определени в член 4 от Регламент (ЕО) № 1107/2009, освен ако се запазят предвидените понастоящем ограничения за посоченото активно вещество.

               (11)

               Оценката на подаденото от заявителя заявление за изменение на условията на одобрение не може да се счита за преразглеждане на одобрението на 8-хидроксихинолин. Поради това условията за одобрение на активното вещество 8-хидроксихинолин, определени в ред 18 от част Б от приложението към Регламент за изпълнение (ЕС) № 540/2011, следва да останат непроменени и да бъдат потвърдени.

               (12)

               В съответствие с член 80, параграф 7 от Регламент (ЕО) № 1107/2009 в Регламент за изпълнение (ЕС) 2015/408 на Комисията (8) се съдържа списък на веществата, включени в приложение I към Директива 91/414/ЕИО на Съвета (9) или одобрени по реда на Регламент (ЕО) № 1107/2009 по силата на преходните разпоредби по член 80, параграф 1 от Регламент (ЕО) № 1107/2009, които отговарят на критериите по точка 4 от приложение II към Регламент (ЕО) № 1107/2009 („списък на кандидатите за замяна“). Тъй като веществото 8-хидроксихинолин, одобрено в съответствие с член 80, параграфи 1 и 2 от Регламент (ЕО) № 1107/2009, отговаря и на критериите, установени в точка 4, шесто и седмо тире от приложение II към Регламент (ЕО) № 1107/2009, е целесъобразно посоченото активно вещество да бъде включено в този списък. Поради това Регламент за изпълнение (ЕС) 2015/408 следва да бъде съответно изменен.

               (13)

               На държавите членки следва да предоставен разумен срок, в който да се адаптират към разпоредбите на настоящия регламент, тъй като е възможно работата по някои заявления за разрешение на продукти за растителна защита, съдържащи 8-хидроксихинолин, да е на етап на приключване и да няма възможност да бъде извършена сравнителна оценка в срока, предвиден в член 37 от Регламент (ЕО) № 1107/2009. Задължението за извършване на сравнителна оценка на продуктите за растителна защита, съдържащи вещества, кандидати за замяна, е предвидено в член 50, параграф 4 от Регламент (ЕО) № 1107/2009.

               (14)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Потвърждаване на условията за одобрение
   Условията за одобрение на активното вещество 8-хидроксихинолин, определени в ред 18 от част Б от приложението към Регламент за изпълнение (ЕС) № 540/2011, се потвърждават.
   Член 2
   Изменение на приложението към Регламент за изпълнение (ЕС) 2015/408
   Наименованието „8-хидроксихинолин“ се вмъква между вписванията „1-метилциклопропен“ и „аклонифен“.
   Член 3
   Отлагане на прилагането на член 2
   Регламент за изпълнение (ЕС) 2015/408 с измененията, внесени с член 2, се прилага за целите на член 50, параграф 1 от Регламент (ЕО) № 1107/2009 само за заявления за разрешаване на продукти за растителна защита, съдържащи 8-хидроксихинолин, подадени след 4 април 2018 г.
   Член 4
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 ноември 2017 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  Регламент за изпълнение (ЕС) № 993/2011 на Комисията от 6 октомври 2011 г. за одобряване на активното вещество 8-хидроксихинолин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 263, 7.10.2011 г., стр. 1).

      (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      (4)  Регламент (ЕО) № 1490/2002 на Комисията от 14 август 2002 г. за определяне на допълнителни подробни правила за изпълнение на третия етап на работната програма, посочена в член 8, параграф 2 от Директива 91/414/ЕИО на Съвета и за изменение на Регламент (ЕО) № 451/2000 (ОВ L 224, 21.8.2002 г., стр. 23).

      (5)  Заключение във връзка с партньорската проверка на оценката на риска от употребата на активното вещество 8-хидроксихинолин като пестицид. EFSA Journal (Бюлетин на ЕОБХ), 2016;14(6):4493, достъпен на следния интернет адрес: www.efsa.europa.eu/efsajournal.htm.

      (6)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).

      (7)  Становище с предложение за хармонизирано класифициране и етикетиране на равнището на ЕС на хинолин-8-ол; 8-хидроксихинолин. ECHA 2015. Достъпно в интернет на следния адрес: www.echa.europa.eu.

      (8)  Регламент за изпълнение (ЕС) 2015/408 на Комисията от 11 март 2015 г. за прилагането на член 80, параграф 7 от Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за установяване на списък на кандидати за замяна (ОВ L 67, 12.3.2015 г., стр. 18).

      (9)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).


title: Регламент за изпълнение (ЕС) 2017/2067 на Комисията от 13 ноември 2017 година за неодобряване на паприка екстракт (капсантин, капсорубин E 160 c) като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (Текст от значение за ЕИП. )

text:
               14.11.2017

               BG

               Официален вестник на Европейския съюз

               L 295/47

         РЕГЛАМЕНТ ЗА ИЗПЪЛНЕНИЕ (ЕС) 2017/2067 НА КОМИСИЯТА
   от 13 ноември 2017 година
   за неодобряване на паприка екстракт (капсантин, капсорубин E 160 c) като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 23, параграф 5 във връзка с член 13, параграф 2 от него,
   като има предвид, че:

               (1)

               В съответствие с член 23, параграф 3 от Регламент (ЕО) № 1107/2009 на 19 юни 2015 г. Комисията получи заявление от Group Peyraud Nature за одобряване на подправката Capsicum spp. като основно вещество. Заявлението бе придружено от информацията, изисквана съгласно член 23, параграф 3, втора алинея от същия регламент.

               (2)

               Комисията поиска научно съдействие от Европейския орган за безопасност на храните („Органът“). На 10 октомври 2016 г. Органът предостави на Комисията технически доклад за съответното вещество (2). На 24 януари 2017 г. Комисията представи на Постоянния комитет по растенията, животните, храните и фуражите доклада за преразглеждане (3) и проекта на настоящия регламент за неодобряване на паприка екстракт (капсантин, капсорубин E 160 c), а за заседанието на същия комитет на 6 октомври 2017 г. подготви и окончателните им варианти.

               (3)

               По време на организираните от Органа консултации заявителят се съгласи да промени наименованието на основното вещество на паприка екстракт (капсантин, капсорубин E 160 c).

               (4)

               От документацията, предоставена от заявителя, е видно, че паприка екстрактът (каспантин, капсорубин E 160 c) отговаря на критериите за хранителен продукт съгласно определението от член 2 от Регламент (ЕО) № 178/2002 на Европейския парламент и на Съвета (4) и не се употребява преимуществено за целите на растителната защита.

               (5)

               В техническия доклад на Органа бяха изразени опасения конкретно по отношение на експозицията на съставката капсаицин и липсата на оценки на експозицията за паприка екстракт (капсантин, капсорубин E 160 c), по-специално посредством употребата на пестициди, поради което оценката на риска за операторите, работниците, намиращите се в близост лица и нецелевите организми не можеше да бъде финализирана.

               (6)

               Комисията прикани заявителя да представи своите коментари по проекта на доклада за преразглеждане. Заявителят представи своите коментари, които бяха разгледани внимателно.

               (7)

               Въпреки изложените от заявителя аргументи обаче опасенията, свързани с веществото, не могат да бъдат отхвърлени.

               (8)

               Следователно, както е посочено в доклада на Комисията за преразглеждане, не е установено изпълнение на изискванията, определени в член 23 от Регламент (ЕО) № 1107/2009. Поради това е целесъобразно паприка екстракт (капсантин, капсорубин E 160 c) да не бъде одобрено като основно вещество.

               (9)

               Настоящият регламент не възпрепятства подаването на ново заявление за одобрение на паприка екстракт (капсантин, капсорубин E 160 c) като основно вещество в съответствие с член 23, параграф 3 от Регламент (ЕО) № 1107/2009.

               (10)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Веществото паприка екстракт (капсантин, капсорубин E 160 c) не се одобрява като основно вещество.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 ноември 2017 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  Технически доклад за резултата от консултацията с държавите членки и ЕОБХ във връзка със заявлението за паприка екстракт, капсантин, капсорубин E 160 c (прието за допустимо под наименованието на подправката Capsicum spp.) за употреба за растителна защита като репелент за различни видове безгръбначни животни, бозайници и птици. Допълнителна публикация на ЕОБХ 2016:EN-1096. 54 стр.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

      (4)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).